Rijeka, 26. listopada 2020.g.

**NAJAVA DOGAĐANJA I POZIV ZA MEDIJE**

**Festival TranziT predstavlja:  
*DRAGOCJENI BISER* – PREDSTAVA FIZIČKOG KAZALIŠTA**

**U utorak i srijedu, 27. i 28. listopada 2020.g. u 19.00 sati u HKD-u na Sušaku** (Strossmayerova 1, Rijeka) **održat će se nastavak festivala Tranzit izvedbom predstave fizičkog kazališta *Dragocjeni biser*, u produkciji** [**Kreativnog laboratorija suvremenog kazališta KRILA**](http://www.krila.org)**, a kao dio programa Kuhinja različitosti Rijeke 2020 – Europske prijestolnice kulture.**  **Predstava se bavi osobnim ulogama, identitetom i društvenim odnosima, a glavni motivi predstave su poniranje, refleksija i neprestano suočavanje sa samim sobom te traženje autentičnog unutarnjeg bića i istinskog puta.  
Cijena ulaznice je 50 kuna, a ulaznice se mogu rezervirati na** [**www.krila.org**](http://www.krila.org) **ili e-mailom na** [**info@krila.org**](mailto:info@krila.org)**.**

Prema konceptu, režiji i koreografiji **Ivane Peranić**, autorica i njena scenska partnerica **Andrea Crnković** tragaju za stvarnošću. Jer, kao što kaže Gabor Mate, kada smo odvojeni od našeg istinskog ja onda više nemamo osjećaj za stvarnost i za istinu. U predstavi je naglasak stavljen na autoričinu samo-refleksiju **u kojima se miješa subjektivno i fikcionalno, stvarno i performativno**. Autorski tim je veliku pažnju posvetio **suigri i međusobnoj povezanosti scenskih elemenata koreografije, svjetla, glazbe, rekvizita i kostimografije**.

Peranić ovim radom nastavlja umjetničko istraživanje kompleksa sjećanja i implicitne memorije tijela kao temelja koreografsko-glumačke igre, koje je počela prije dvije godine u predstavi “Pod pozornicom”, jednom od najuspješnijih plesnih predstava i predstava pokreta u 2017. godini.

**Predstave se održavaju uz poštivanje svih važećih mjera za sprječavanje zaraze bolešću COVID-19. Svi se sudionici i posjetitelji pozivaju na poštivanje mjera: pojačanu osobnu higijenu, fizičku udaljenost te ispravno nošenje zaštitnih maski za lice. Osobama starije životne dobi ili oboljelima od kroničnih bolesti ne preporučuje se dolazak na događanje.**

Aktivnosti projekta provode se uz financijsku podršku **RIJEKE 2020**, **Zaklade Kultura nova** i **Austrijskog kulturnog foruma Zagreb**.

**O umjetnicima**  
   
**Ivana Peranić** je samostalna kazališna umjetnica, izvođačica, koreografkinja i edukatorica koja preko dvadeset godina profesionalno djeluje na nezavisnoj izvedbenoj sceni. Diplomirala je i magistrirala na The International School of Corporeal Mime u Londonu, te na Filozofskom fakultetu u Rijeci. Surađivala je s eminentnim domaćim i inozemnim izvedbenim umjetnicima, te je sudjelovala na brojnim festivalima u Hrvatskoj i inozemstvu. Od 2011. vodi umjetničku organizaciju KRILA, a od 2018.-2020. bila je umjetnička voditeljica europskog projekta i umjetničkog inkubatora MAKE A MOVE (www.makeamoveproject.eu).

**Ivana Kalc** je plesačica, koreografkinja i plesna pedagoginja. Educirala se na Salzburg experimental academy of dance, Austrija i na privatnom sveučilištu Anton Bruckner – Institute for Dance Arts, Linz, Austrija, gdje 2008. stječe titulu Bachelor of Arts. Surađivala je s brojnim umjetnicima, organizacijama i institucijama. Vlastitu autorsku i pedagošku praksu razvija kroz umjetničku organizaciju Kabinet. Od 2016. jedna je od pokretačica i umjetnička direktorica Festivala suvremenog plesa i pokreta Periskop (www.kabinet.com.hr).

**Andrea Crnković** je redateljica, izvođačica i arhitektica te radi kao voditeljica umjetničke organizacije ArtTeatar BOUM! čija je i suosnivačica. Isprepliće kazalište sa digitalnom, vizualnom i video umjetnošću te arhitekturom baveći se temama otuđenja, ne-mjesta, apsurda i percepcijom suvremenog gledatelja. Surađivala je sa brojnim kazališnim kompanijama i institucijama, učestvovala na festivalima i manifestacijama u Europi i SAD-u. (ww.atboum.com)  
  
**Enver Krivac** (1976) je multimedijalni umjetnik iz Rijeke. Djeluje na područjima književnosti, glazbe, videa i likovne umjetnosti. Član je neformalne riječke književne skupine Ri-Lit i Hrvatskog društva pisaca. Djeluje kao ko-autor i producent u glazbenom kolektivu Japanski Premijeri. Kao skladatelj surađuje s riječkim umjetničkim organizacijama PoMoDoRi, KRILA i Kabinet.  
(https://japanskipremijeri.bandcamp.com)

**Tajči Čekada** je multimedijska umjetnica čiji su radovi uglavnom produkt eksperimentiranja i kombiniranja različitih medija – performans, fotografija, video, kostimografija, oblikovanje odjeće (www.tajcicekada.com).

**Gianfranco Mirizzi** je digitalni umjetnik i arhitekt koji se bavi aspektima tehnologije, participacije, interakcije i institucionalizacije u umjetnosti. Njegov rad obuhvaća različite medije i područja: video, zvuk, svjetlo, elektronika, interaktivne instalacije, arhitekturu, performativnu umjetnost. Izlagao je i surađivao na mnogobrojnim projektima u Americi i Europi.

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42